Apie gerą laiką

Pakalbėkime apie laiką, bet ne apie tai, kaip mums visiems jo trūksta ir kur jo rasti. Pakalbėkime apie gerą laiką. Įprasta sakyti: 
Buvo geri laikai. 
Jaunatis – geras laikas užsibrėžti tikslus. Ir panašiai.
Deja, dažnai girdime frazę turėti gerą laiką. Ji ypač gaji tarp jaunimo įvairiuose renginiuose, televizijoje, radijuje:
Atlikėjos neslepia, kad didžiausias siekis – turėti gerą laiką scenoje.
Na, o dabar klausykite muzikos ir turėkite gerą laiką.
Didžiausia šio junginio bėda yra veiksmažodis ir jo valdymas, o ne papildinio grupė geras laikas. Turėti gerą laiką pažodžiui išversta iš anglų kalbos to have a good time ir visiškai nereikalingas. Lietuvių kalboje turime gerokai sklandesnių pasakymų: 
Didžiausias siekis – gerai praleisti laiką arba šauniai pasilinksminti scenoje.
Dabar klausykite muzikos ir maloniai praleiskite laiką.
Taigi ne vakare turėsime gerą laiką, o gerai praleisime vakarą, atostogas ar kitką, gerai pasilinksminsime.

O kai laikas ne toks geras kaip norėtųsi, užuot vartoję svetimybę užmušinėti laiką, turėtume sakyti stumti laiką, trumpinti laiką ir pan.

